**Izvještaj o sprovedenoj analizi inicijalnog obrazovanja i kontinuiranog profesionalnog razvoja nastavnika razredne nastave i prirodnih predmeta sa stanovišta ključnih kompetencija**

**Projekat „Integracija ključnih kompetencija u obrazovni sistem Crne Gore“**

sufinansiraju Evropska unija i Vlada Crne Gore, a implementira Konzorcijum EPRD

**Izvještaj o sprovedenoj analizi inicijalnog obrazovanja i kontinuiranog profesionalnog razvoja nastavnika razredne nastave i prirodnih predmeta sa stanovišta ključnih kompetencija**

Verzija: 29.2.2020. godine

Projekat iskreno zahvaljuje svima koji su učestvovali u istraživanjima u okviru ove analize, bilo kroz fokus grupe ili onlajn upitnik.

|  |
| --- |
| * *Sadržaj ove publikacije je isključiva odgovornost Konzorcijuma EPRD i ne predstavlja stavove Evropske unije.* * *Stavovi izrečeni u ovoj publikaciji koji su napisani u određenom gramatičkom obliku jednako se odnose na muški i ženski pol.* |

Podgorica, januar – februar 2020. godine

Sadržaj

[1. Uvod 4](#_Toc35946755)

[2. Opis istraživanja 5](#_Toc35946756)

[3. Rezultati istraživanja i diskusija 7](#_Toc35946757)

[3.1. Inicijalno obrazovanje nastavnika 7](#_Toc35946758)

[3.2. Kontinuirani profesionalni razvoj nastavnika 11](#_Toc35946759)

[3.3. Planiranje i upravljanje nastavom i vannastavnim aktivnostima 15](#_Toc35946760)

[3.4. Pristupi učenju i nastavi povezani sa razvojem ključnih kompetencija 16](#_Toc35946761)

[3.5. Stavovi o potrebama za obukama 18](#_Toc35946762)

[4. Zaključci i preporuke 19](#_Toc35946763)

[4.1. Preporuka sadržaja obuka za obuku natstavnika 22](#_Toc35946764)

[Prilozi 23](#_Toc35946765)

[Prilog 1.: Lista učesnika Fokus grupe 23](#_Toc35946766)

[Prilog 2: Upitnik za nastavnike osnovnih i srednjih škola 24](#_Toc35946767)

# Uvod

Analiza inicijalnog obrazovanja i kontinuiranog profesionalnog razvoja nastavnika razredne nastave i prirodnih predmeta sa stanovišta ključnih kompetencija sprovedena je u okviru Projekta „Integracija ključnih kompetencija u obrazovni sistem Crne Gore“. Analiza je podrazumijevala sprovođenje istraživanja resursa i kompetencija nastavnika koje se sastojalo od „desktop istraživanja“ – pregleda starteških dokumenata i Kataloga akreditovanih obuka Zavoda za školstvo Crne Gore, „terenskog istraživanja“ kroz vođeni intrervju sa fokus grupom nastavnika, kao i administriranja kvantitavne onlajn ankete za nastavnike.

**Cilj istraživanja** je da pruži informacije u kojoj mjeri nastavnici razvijaju ključne kompetencije i funkcionalnu primjenu naučenog kod učenika, kao i da se utvrde moguće potrebe nastavnika za unapređivanjem u ovoj oblasti. Podaci i preporuke Analize poslužiće kao platforma za kreiranje pristupa obuke za 900 nastavnika razredne nastave i 960 nastavnika matematike i prirodnih nauka osnovnih škola, gimnazija i srednjih stručnih škola koja je planirana u okviru Projekta, budući da je razvijanje obrazovanja i profesionalnih kompetencija nastavnika kako u inicijalnom obrazovanju tako i u kontinuiranom profesionalnom razvoju (KPR) u pogledu integracije ključnih kompetencija u učenje, sa posebnim fokusom na kompetencije nastavnika razredne nastave i prirodne grupe predmeta, jedna je od tri glavne svrhe Projekta.

**Predmet istraživanja** bio je skoncentrisan na četiri oblasti:

* **Inicijalno obrazovanje** – dobijanje uvida u pripremu za nastavničku profesiju u okviru formalnog obrazovanja i zastupljenost pripreme u smislu opštih pedagoško-psiholoških didaktičko-metodičkih znanja i vještina, kao i znanja o ključnim kompetencijama;
* **Kontinuirani profesionalni razvoj** – sticanje saznanja o učešću nastavnika u akreditovanim obukama i koliko obuke imaju uticaj na unapređivanje nastavničkih kompetencija za razvoj ključnih kompetencija i njihovu primjenu u redovnom učenju;
* **Planiranje i upravljanje nastavom i vannastavnim aktivnostima** – sticanje uvida o školskoj klimi, nivou saradnje među nastavnicima i podršci direktora, da li postoji horizontano učenje i zajedničko planiranje međupredmetne/tematske nastave i vannastavnih aktivnosti, praćenje postignuća kompetencija učenika i primjena formativnog ocjenjivanja;
* **Pristupi učenju i nastavi povezani sa razvojem ključnih kompetencija** – koliko je poznat koncept ključnih kompetencija, koje metode i pristupi koji se redovno koriste i da li su u funkciji razvoja ključnih kompetencija.

Ovim Izvještajem predstavljaju se rezultati istraživanja. Izvještaj je strukturisan prema četiri oblasti koje su bile u foksu analize. U drugom poglavlju predstavljen je opis istraživanja, dok su rezultati s diskusijom predstavljeni u trećem poglavlju. Četvrto, završno poglavlje predstavljaja zaključke i preporuke. U prilozima nalazi se lista nastavnika koji su učestvovali u fokus grupi, te onlajn upitnik korišten u istraživanju.

Zavod za školstvo podržao je istraživanje identifikacijom i pozivom nastavnika za fokus grupu kao i uzorkovanjem 220 i-mejl adresa nastavnika osnovnih i srednjih škola za učešće u anketi. Zaključci i preporuke formulsiani su na sastanku Projektnog tima, održanog 27. i 28. februara 2020. godine. U sklopu drugog projektnog izvještaja, dat je pregled programa za nivo predškolskog i osnovnog obrazovanja i prirodne grupe predmetnih programa za nivo osnovnog i srednjeg obrazovanja.

# Opis istraživanja

Istraživanje je sprovedeno u periodu od decembra 2019. do februara 2020. godine. Podrazumijevalo je pregled dokumentacije i terensko istraživanje. Samo istraživanje se oslanja na Strategiju obrazovanja nastavnika u Crnoj Gori (2017 – 2024)[[1]](#footnote-1) koja sadrži detaljnu analizu inicijalnog obrazovanja nastavnika, te jasne zaključke, ciljeve i aktivnosti kako unaprijediti i inicijalno obrazovanje i KPR nastavnika. Osim Strategije, te drugih relevantnih nacionalnih dokumenata, „desk istraživanje“ podrazumijevalao je i pregled kataloga za obuke u okviru kontinuiranog profesionalnog razvoja (Kataloga akreditovanih obuka za školsku 2019/2020. i 2020/2021, kao i prethodne školske godine 2017/2018. i 2018/2019), kako bi se utvrdilo u kojoj mjeri su zastupljene ključne kompetencije.

Terensko istraživanje se sastojalo od sastanka i strukturisanog intervjua s relevantnom, izabranom grupom nastavnika, te onlajn upitnikom distribuiranom uzorku nastavnika. **Ciljna grupa ovih istraživanja** je obuhvatila nastavnike razredne nastave kao i predmetne nastave matematike i prirodnih nauka (fizike, biologije, hemije i informatike) za nivo osnovne i srednje škole (gimnazije i srednje stručne, odnosno mješovite škole).

Ukupno 21 nastavnik iz raznih krajeva Crne Gore (Berane, Pljevlja, Kotor, Tivat, Nikšić, Podgorica) su učestvovali u **fokus grupi**. Među njima je bilo zastupljeno 13 nastavnika osnovnih škola, od toga 6 razredne nastave i 7 iz predmetne nastave, dok je 8 nastavnika bilo iz predmetne nastave srednjih škola. Prosjek radnog staža u nastavi svih učesnika iznosio je 18,4 godine, s tim što je svega troje bilo sa deset i manje godina staža. Lista učesnika fokus grupe data je u ***Prilogu 1.*** Sastanak fokus grupe je održan 6.2.2020. godine od 9.00 do 14.00 časova u prostorijama Zavoda za školstvo. Na početku, nastavnici su obavješteni da je cilj sastanka dobijanje povratnih informacija o njihovom formalnom obrazovanju i stručnom usavršavanju uz rad za nastavničku profesiju sa fokusom na znanjima i vještinama za razvoj ključnih kopetencija kod učenika, kao i njihovim dosadašnjim iskustvima rada kao nastavnika u ovom području. Glavne tačke ispitivanja odnosile su se na identifikaciju njihovog razumijevanja ključnih kompetencija, nalaženje prostora za poboljšanje, formulaciju preporuka za obuke i mogućnosti integracije pristupa u razvoju ključnih kompetencija u njihove redovne prakse.

**Onlajn istraživanje** sprovedeno je adaptiranjem međunarodnog TALIS istraživanja koje ispituje uslove i okruženje za učenje kako bi se pomoglo evropskim zemljama da se prilagode izazovima savremenog obrazovanja. Istraživanje je sprovedeno u periodu od 27. januara do 25. februara 2020. godine popunjavanjem onlajn ankete, putem platforme [*www.esurv.org*](http://www.esurv.org). Upitnik se nalazi u ***Prilogu 2***. Upitnik je dostavljen na 220 i-mejl adresa nastavnika osnovnih i srednjih škola. Uzorak je izabran na osnovu analize ukupnog broja ciljne grupe, a na osnovu podataka dobijenih od informatičke službe Ministarstva prosvjete. Prema tim podacima, u Crnoj Gori je u tekućoj školskoj godini angažovano ukupno 1.406 STEM nastavnika osnovnih i srednjih škola, te 1.966 nastavnika razredne nastave. Dakle, veličina ciljne grupe je ukupno 3.372. Targetirani uzorak je bio 5%, ali je upitnik dostavljen većem broju nastavnika uz pretpostavku *dropout-a* (pretpostavljalo se da neće svi nastavnici odgovoriti na upitnik). Odgovorilo je ukupno 206 nastavnika (93,64%), te je *dropout* bio značajno niži od očekivanog.

Od 206 nastavnika koji su odgovorili na upitnik, 175 je žena (84,95%) i 131 je muškarac (15,05%). Anketirani nastavnici u prosjeku imaju 18,06 godina staža u obrazovanju, anketirani s najmanje radnog staža u obrazovanju ima jednu godinu staža, a s najviše 37. Distribucija radnog iskustva anketiranih nastavnika predstavljena je u sljedećoj tabeli i grafikonu:

|  |  |  |  |  |  |  |  |
| --- | --- | --- | --- | --- | --- | --- | --- |
| Godine staža: | 1 do 5 | 6 do 10 | 11 do 15 | 16 do 20 | 21 do 25 | 26 do 30 | više od 30 |
| Broj nastavnika: | 22 | 35 | 25 | 31 | 36 | 45 | 12 |

Geografska distribucija anketiranih nastavnika predstavljena je na sljedećem grafikonu i tabeli:

|  |  |  |  |
| --- | --- | --- | --- |
| Region | Podgorica | Sjever | Jug |
| Broj nastavnika: | 120 | 55 | 31 |
| % | 58,25 | 26,70 | 15.05 |

Distribucija prema nivoima obrazovanja i predmetima koji predaju predstavljena je u sljedećoj tabeli:

| Nivo i predmet | Broj nastavnika | Procenat |
| --- | --- | --- |
| razredna nastava | 104 | 50.98 |
| matematika u osnovnoj školi | 22 | 10.78 |
| informatika u osnovnoj školi | 24 | 11.76 |
| fizika u osnovnoj školi | 5 | 2.45 |
| biologija u osnovnoj školi | 13 | 6.37 |
| hemija u osnovnoj školi | 3 | 1.47 |
| matematika u srednjoj školi | 6 | 2.94 |
| informatika u srednjoj školi | 9 | 4.41 |
| fizika u srednjoj školi | 2 | 0.98 |
| biologija u srednjoj školi | 7 | 3.43 |
| hemija u srednjoj školi | 5 | 2.45 |
| Drugo | 4 | 1.96 |

Od anketiranih nastavnika 104 (50,98%) su nastavnici razredne nastave, 67 (32,52%) su predmetni nastavnici osnovnih škola, a 37 (17,96%) su predmetni nastavnici srednjih škola (gimnazije i srednje stručne škole). Ukupno **83,50% učesnika ankete su nastavnici osnovnih škola**. Ovakva distribucija približno odgovara ukupnoj populaciji ciljne grupe, te se može zaključiti da je uzorak relevantan.

# Rezultati istraživanja i diskusija

Rezultati istraživanja predstavljaju se u ovome Izvještaju prema četiri ključna predmeta istraživanja: inicijalno obrazovanje, kontinuirani profesionalni razvoj, planiranje i upravljanje nastavom i vannastavnim aktivnostima, te pristupi učenju i nastavi povezani sa razvojem ključnih kompetencija. Za svaku od četiri oblasti integralno su perdstavljeni rezultati sve tri analize – desk istraživanja, fokus grupa i onlajn upitnik.

## Inicijalno obrazovanje nastavnika

*Strategija obrazovanja nastavnika u Crnoj Gori (2017 – 2024)* identifikovala je ključne probleme inicijalnog obrazovanja nastavnika, ističući kao ključne izazove fregmetiranost studijskih programa i fakulteta na kojima se odvija inicijalno obrazovanje nastavnog kadra, te smanjenje broja pedagoško-didaktičkih disciplina na studijskim programima za obrazovanje predmetnih nastavnika. Takođe je istaknuto da je „posljedica marginalizacije pedagoško-psiholoških i didaktičko-metodičkih disciplina neadekvatan nivo kvaliteta realizacije nastave ovih nastavnih disciplina“, te da „marginalizacija ima za rezultat obrazovanje nastavnika u uslovima u kojima prevladavaju konzervativni pedagoški koncepti, što dovodi do toga da predmetni nastavnici postaju specijalisti za mali broj akademskih disciplina, ali ne i u smislu pedagoških znanja i vještina“. Zastupljenost studentske prakse tokom inicijalnog obrazovanja procijenjena je kao nedovoljna.

Kada su u pitanju ključne kompetencije u inicijalnom obrazovanju nastavnika, vrlo relevantno je istraživanje „Analiza socio-emocionalnih i ključnih kompetencija u kurikulumima za osnovnu i srednju školu i nastavničke fakultete u Crnoj Gori", sprovedeno 2016. godine u okviru UNICEF-ovog projekta *Kako pripremamo naše učenike/studente za zapošljavanje i svijet rada*. Analizom je konstatovano da su socio-emocionalne i ključne kompetencije u kurikulumima svih nastavničnih fakulteta veoma zanemarene i kroz razvoj socio-emocionalnih i ključnih kompetencija kod studenata (razvoj vlastitih kompetencija) i kroz osposobljavanje studenata - budućih nastavnika da razvijaju socio-emocionalne i ključne kompetencije kod svojih učenika (priprema za profesiju). Takođe je konstatovano da se „nešto veća pažnja poklanja razvoju ličnih kompetencija studenata (u trećini ishoda pominje se neka od socio-emocionalnih i ključnih kompetencija), dok je osposobljavanje studenata – budućih nastavnika za razvoj socio-emocionalnih i ključnih kompetencija kod učenika potpuno zanemareno. Dvostruki je problem što se socio-emocionalne i ključne kompetencije rijetko sreću u kurikulumima nastavničkih fakulteta: studenti ne razvijaju potrebne kompetencije u profesionalnom školovanju (važne za formiranje obrazaca profesionalnog ponašanja), a drugo, pošto je riječ o nastavničkoj profesiji, studenti – budući nastavnici morali bi u toku studija osvijestiti važnost ovih kompetencija i naučiti da podstiču njihov razvoj kod učenika. Ovi nalazi ukazuju na podvojenost između obrazovne politike i obrazovanja nastavnika koji tu politiku treba da sprovode u praksi. Orjentacija na studente još uvijek nije integrisana u kurikulume čak ni na nastavničkim fakultetima, a nastavnički fakulteti svoje programe ne usklađuju prema promjenama u obrazovnoj politici zemlje“.

Slični rezultati su dobijeni i kroz istraživanja u okviru ove analize. Kada su u pitanju nstavnici koji su učestvovali u radu **fokus grupe** (njih 21), približno polovina njih je završila Prirodno-matematički fakultet (njih deset), među njima su diplomirani biolozi, hemičari i matematičari; zatim Filozofski fakultet, na odsjeku za obrazovanje učitelja i na odsjeku za tehniku (šest nastavnika razredne nastave). Preostali nastavnici su završili Tehnički fakultet, na smjeru za profesore tehnike i informatike, a samo je jedna nastavnica završila višu školu, odsjek za razrednu nastavu.

**Najpotpunije pripremno obrazovanje za svoju profesiju su dobili nastavnici razredne nastave** koji su imali opštu i dječiju pedagogiju, psihologiju, više vrsta metodike nastave, andragogiju i druge predmete pedagoške, metodičke i psihološke grupe predmeta. **Najmanje pripremno obrazovanje su dobili nastavnici koji su pohađali Prirodno-matematički fakultet**, jer je većina njih studirala smjer primijenjene matematike i programiranja. Kako su objasnili, jedino je smjer teorijske matematike obezbjeđivao pripremu za nastavničku profesiju sa predmetima metodika matematike, dečija psihologija i sl. Međutim, oni te predmete nijesu pohađali u okviru primijenjene matematike. U najboljem slučaju, kao sudenti su pohađali metodiku svog predmeta, ali su se svi složili da je predmet trajao manje od jednog semestra i da nije pružao dovoljna znanja ni vještina. Poboljšanje inicijalnog obrazovanja u metodikama i pedagogijama vide u dodatku prakse teorijskom obrazovanju i inoviranju pristupa.

Sama **predmetna znanja**, kako su izjavili, dobili su **na veoma visokom nivou**. Na ponuđenoj skali od 1-10, kvalitet dobijenog znanja ocijenili su ocjenom 9 i 10, dok su znanja metodike i pedagogija ocjenili niskim ocjenama. **Znanja i vještine o razvoju ključnih kompetencija kod učenika nijesu dobili, i smatraju da sami nijesu stekli ključne kompetencije tokom studija.**

Međutim, kako se diskusija povela o kvalitetu obrazovanja i izlaznim kompetencijama, nastavnici su takođe podijelili svoje mišljenje o padu nivoa obrazovanja poslije reformi visokog i do-univerzitetskog obrazovanja. Naime, oni smatraju da je studiranje poslije bolonjske reforme lakše, ali i da je nivo znanja i vještina opao. Smatraju da su programi obrazovanja za osnovnu i srednju školu lošiji nego prethodni, i ističu da je tome razlog redukovan broj časova predmeta prirodnih nauka jer su sadržaji ostali isti dok je broj časova smanjen.

Rezultati iz **onlajn upitnika** su slični. U sljedećoj tabeli prikazana je distribucija ispitanih nastavnika prema fakultetu koji su završili:

|  |  |  |
| --- | --- | --- |
| Fakultet i odsjek | Broj | % |
| Filozofski (nastavnički, učiteljski) fakultet studijski program predškolsko vaspitanje | 5 | 2.43 |
| Filozofski (nastavnički, učiteljski) fakultet studijski program obrazovanje učitelja | 96 | 46.60 |
| Filozofski (nastavnički, učiteljski) fakultet studijski program pedagogija | 1 | 0.49 |
| Filozofski – osnovi tehnike i proizvodnog rada | 17 | 8.25 |
| Prirodno-matematički fakultet studijski program fizika | 8 | 3.88 |
| Prirodno-matematički fakultet studijski program matematika | 27 | 13.11 |
| Prirodno-matematički fakultet studijski program biologija | 20 | 9.71 |
| Prirodno-matematički fakultet studijski program informatika | 11 | 5.34 |
| Prirodno-matematički fakultet studijski program hemija | 8 | 3.88 |
| Drugo | 13 | 6.31 |

Kada je u pitanju kvalifikacijski nivo (stručna sprema) ispitanih nastavnika, 12,42% ima završenu višu školu, 5,23% prvi ciklus visokog obrazovanja u trogodišnjem trajanju - osnovne akademske ili strukovne studije (180 ECTS) ili ekvivalent (trogodišnje univerzitetsko obrazovanje), 75, 82% ima završene diplomske akademske i strukovne specijalističke studije (240 ECTS) ili ekvivalent (četvorogodišnje univerzitetsko obrazovanje u predbolonjskom procesu, 5,88 su magistri ili masteri (drugi ciklus visokog obrazovanja - 300 ECTS ili ekvivalent), a 0,65 ima doktorat nauka.

U odgovoru na pitanje koliko ste ECTS stekli tokom visokog obrazovanja u okviru predmeta koji vas priprema za nastavnički rad (pedagoško-didaktička znanja, kao na primjer predmeti pedagogija, psihologija, didaktika, metodika nastave i sl.) zabilježena je sljedeća distribucija:

| Broj ECTS-a koji se odnosi na pedagogiju i didaktiku u inicijalnom obrazovanju | % |
| --- | --- |
| Manje od 20 ECTS ili manje od 4 jednosemestralna ili dva dvosemestralna predmeta | 19.61 |
| Između 20 i 25 ECTS (4-5 jednosemestralnih predmeta ili ekvivalent u dvosemestralnim) | 24.18 |
| Između 25 i 30 ECTS (5-6 jenodsemsetralnih ili 3 dvosemestralna predmeta ili kombinacija) | 23.53 |
| Između 30 i 35 ECTS (više od 6 jedno ili 3 dvosemestralna predemta ili bilo koja kombinacija) | 29.41 |
| Drugo | 3.27 |

Korelacijom ovoga pitanja s pitanjem o fakultetu i studijskom programu koji su završili, može se zaključiti da većina nastavnika razredne nastave (ali ne svi – tu su i 4 nastavnika koja su završila odsjek organizacija tehnike i prozivodnje, te tri nastavnika koja su završili PMF, 1 odsjek za fiziku, a 2 za biologiju) pripada grupi nastavnika koji su odgovorili da su imali 30-35 ECTS-a, dok su se nastavnici PMF-a uglavnom opredjeljivali za odgovor „manje od 20 ECTS-a“.

Odgovori iz ankete se prilično podudaruju sa odgovorima iz fokus grupe, da su predmetni nastavnici dobili kraće pripremno obrazovanje za nastavničku profesiju, što i sljedeći odgovori potkrepljuju. Na pitanje o načinu sticanja znanja i vještina o ključnim kompetencijama tek je 5,26% nastavnika odgovorilo da nije sticalo takva znanja i vještine, dok je 65,79% izjavilo da su takva znanja i vještine sticali kao dio inicijalnog obrazovanja. Ovaj podatak je neobičan i kontradiktoran, imajući u vidu da ona nijesu dio silabusa visokog obrazovanja. Prema ovim odgovorima, 28,95 % nastavnika je znanja i vještine o ključnim kompetencijama sticalo u okviru drugih vidova obrazovanja i obuka koji nijesu bili dio studija, što mogu potvrditi podaci o pohađanju akreditovanih obuka u nastavku.

|  |  |
| --- | --- |
| Način sticanja znanja i vještina o ključnim kompetencijama | % |
| pedagoško-didaktička znanja i vještine o razvoju ključnih kompetencija kod učenika sam stekao–la kao dio studija (visokog obrazovanja) | 65.79 |
| pedagoško-didaktička znanja i vještine o razvoju ključnih kompetencija kod učenika sam stekao–la u okviru drugih vidova obrazovanja koji nijesu bili dio studija | 28.95 |
| nijesam stekao–la pedagoško-didaktička znanja i vještine o razvoju ključnih kompetencija kod učenika | 5.26 |

Upoređujući odgovore iz ankete i one iz fokus grupe, kao i podatke iz drugih istraživanje, ovaj rezultat je u najmanju ruku neobičan. Jedna od prepostavki je da su nastavnici razredne nastave (koji učestvuju u 50.98% odgovora) ključne kompetencije za cjeloživotno obrazovanje shvatili kao dio znanja i vještina koje su redovno dobili u toku fakultetskog obrazovanja, a drugi je da je ovaj rezultat posljedica socijalno poželjnih odgovora. Naredni rezultat koji se tiče zastupljenosti znanja o ključnim kompetencijama na pitanje „Da li su sljedeći elementi bili dio Vašeg formalnog obrazovanja na fakultetu?“ se može tumačiti u istom svjetlu:

|  |  |  |  |
| --- | --- | --- | --- |
| Elementi studijskog programa | Za sve predmete koje predajem | Samo za neke predmete | Ne |
| Sadržaj predmeta koji predajem | 78.43% | 15.03% | 6.54% |
| Pedagogija ili metodika nastave predmeta koji predajem | 71.90% | 16.99% | 11.11% |
| U okviru metodike i pedagogije, znanja i vještine razvijanja ključnih kompetencija kod učenika | 59.48% | 22.22% | 18.30% |

Zaključno, može se konstatovati da su nastavici razredne nastave stekli zadovoljavajuće vještine za nastavničku profesiju – stekli su duže i kvalitetno inicijalno obrazovanje (30-35 ECTS) i kompetentni su u svom domenu. No, za predmetne nastavnike uočen je nedostatak pedagoških kompetencija zbog malog fonda časova u inicijalnom obrazovanju - uglavnom metodika svog predmeta, te kratkog trajanja (manje od 20 ECTS). Predmetna znanja dobijena su na veoma visokom nivou, nastavnici se osjećaju kao predmetni stučnjaci. Znanja i vještine o razvoju ključnih kompetencija nijesu zastupljena u programima inicijalnog obrazovanja nastavnika, nastavnici smatraju da sami nijesu stekli ključne kompetencije tokom studija. Rezultati ankete kontradiktorni su nalazima fokus grupe u odnosu na zastupljenost ključnih kompetencija u incijalnom obrazovanju. Moguće nerazumijevanje ili miješanje pojma ključnih kompetencija sa drugim značenjima kompetencija koji su dio inicijalnog obrazovanja učitelja, ili davanje socijalno poželjnih odgovora u anketi.

## Kontinuirani profesionalni razvoj nastavnika

U Crnoj Gori je uspostavljen sistem profesionalnog razvoja nastavnika, zasnovan na Opštem zakonu o vaspitanju i obrazovanju, i podržan odgovarajućim pravilnicima i materijalima. Najznačajnije komponente tog sistema su obuka nastavnika, organizovan profesionalni razvoj na nivou obrazovnih ustanova, sistem viših zvanja, proces mentorstva, publikacije koje školama i nastavnicima mogu biti od pomoći u ovom procesu itd. Politiku kontinuiranog profesionalnog razvoja nastavnika vodi Nacionalni savjet za obrazovanje, koji odobrava programe profesionanog razvoja i relevantne materijale. Za realizaciju i praćenje kontinuiranog profesionalnog razvoja nastavnika odgovorni su Zavod za školstvo za nastavnike u opštem (osnovnom i srednjem) obrazovanju, te nastavnike opšteobrazovnih predmeta u srednjem stručnom obrazovanju i Centar za stručno obrazovanje za nastavnike stručnih predmeta i praktične nastave u srednjem stručno obrazovanju. Za aktivnosti profesionalnog razvoja nastavnika na nivou obrazovnih ustanova odgovorne se osnovne i srednje škole, koje imaju imenovane koordinatore za profesionalni razvoj.

Budući da akreditovane obuke nastavnika predstavljaju značajan izvor kontinuiranog profesionalnog razvoja nastavnika u Crnoj Gori u ovoj su analizi pregledani Katalozi akreditovanih obuka programa stručnog usavršavanja nastavnika za školsku 2019/2020. i 2020/2021, i prethodne školske 2017/2018. i 2018/2019 godin, u svrhu analize programa profesionalnog razvoja nastavnika u odnosu na zastupljenost obuka za razvoj ključnih kompetencija. U oba Kataloga, analizirana je zastupljenost tema, elemenata i pojmova koji se odnose na razvoj ključnih kompetencija, poput: interdisciplinarni/međupredmetni pristup/tematska nastava, projektne aktinvosti/projektna nastava, učenje u centru/konstruktivistički pristup/kreiranje podsticajne sredine za učenje, saradničko/kooperativno učenje, timski rad/nastava, kritičko mišljenje/socijalne veštine, aktivna nastava, formativno ocjenjivanje/samoprocjena, samovrednovanje, samoregulacija, saradnja sa roditiljima/socijalnim partnerima/zajednicom/partnerstvo, volonterski rad, ključne riječi kompetencija: preduzetništvo, građanski aktivizam, komunikacija, pismenost informatička, jezička, građansko obrazovanje, učiti kako učiti i slično.

**Pregled Kataloga za školsku 2017/2018. i 2018/2019. godinu:** Ukupno 339 obuka je bilo u ponudi, podijeljenih u 10 oblasti: 1. crnogorski-srpski, bosanski, hrvatski jezik i književnost, 2. strani jezici, 3. matematika i prirodne nauke, 4. tehnologija, 5. društvene nauke i građansko obrazovanje, 6. umjetnost, fizička i zdravstvena kultura 7. pedagogija, psihologija i metodika (predškolsko vaspitanje, osnovna i srednja škola), 8. inkluzivno obrazovanje, 9. unapređivanje rada škole i 10. naručeni programi stručnog usavršavanja nastavnika. Najveći broj obuka koje se direktno ili indirektno bave razvojem ključnih kompetencija kod učenika je u oblasti 7 (preko osamdeset); sam pojam „ključne kompetencije“ nije upotrijebljen u određenju ovih obuka, ali jeste kao „kompetencije za cjeloživotno učenje“, „kompetencije za demokratsku kulturu“, „socio-emocionalne kompetencije u kurikulumu“. Neke obuke u potpunosti obuhvataju pristupe razvoja ključnih kompetncija kao npr. Planiranje i realizacija međupredmetnih tema, Učenje verbalnih sadržaja – o kompetenciji učiti kako učiti, Nastava orjentisana na učenje, Obuka trenera za realizaciju programa „Moje vrijednosti i vrline,“ Integrativna nastava i slično. Postoji mnoštvo obuka koje obuhvataju metode i pristupe kao inoviranje nastavnog procesa, didaktike za razne predmete, teme aktivno orijentisane nastave, koje se mogu svrstati u metode razvoja ključnih kompetencija, iako ne postoji njihovo određenje u opisima obuka. U drugim oblastima, iako su nazivi obuka asocirali na neku od kompetencija („čitalačka pismenost“) nijesu po pregledu ciljeva i tema pripali ovoj grupi, već više predmetnom pristupu razvoja pismenosti. Ciljna grupa kojima se obraćuju obuke je šira: nastavnici razredne nastave, nastavnici predmetne nastave, stručni saradnici, direktori i pomoćnici direktora škola. Trajanje seminara je često jednodnevno (8 sati), ali ima i višednevnih, kombinovanih koji uključuju „tet a tet“ i „onlajn učenje“, koje su nastavnici fokus grupe označili kao izuzetno korisne (npr. „Interdisciplinarnost i tematska integracija u nastavi tehničke grupe predmeta” traje 16 sati i uključuje onlajn testove znanja i rad na internetu). Seminari koji su pregledani nijesu obuhvatali praćenje efekta rada sa nastavnicima odnosno nijesu predvidjeli mogućnosti ili mjere kvaliteta primjene u nastavi i uticaj na učenike.

**Pregled Kataloga za školsku školsku 2019/2020. i 2020/2021. godinu:** Ukupno 354 obuka je u ponudi u ovom katalogu, podijeljenjih prema oblastima: 1. Ocjenjivanje, 2. Aktivne metode nastave/učenja (uključujući i nastavu u kombinovanim odjeljenjima), 3. Rad sa darovitim učenicima, 4. Timski rad u školi, 5. Rad sa učenicima sa posebnim obrazovnim potrebama, 6. Prevencija nasilja, 7. Predškolsko vaspitanje i obrazovanje, 8. Drugi programi. Najveći broj obuka koje se direktno ili indirektno bave razvojem ključnih kompetencija je u oblastima 1, 2 i 4, ali i u preostalim, što je vjerovatno rezultat podjele na prioritetne oblasti koje su isključile podijeljenost prema predmetnim disciplinama. Pregledom aktuelnog kataloga stičemo uvid da se jedna trećina obuka, manje u cjelosti a više svojim svojim elementima, bavi razvojem ključnih kompetencija. Obuke prvenstveno pokrivaju pristupe i metode u nastavi, interdisciplinarno planiranje, tematsku nastavu i formativno ocjenjivanje u najvećem broju opisa. Najćešće se koriste pojmovi „generičke vještine“, „cjeloživotno učenje„ „komunikacijske kompetencije“ i slično. Razvoj ključnih kompetencija se eksplicitno navodi i opisuje u okviru tema i specifičnih ciljeva u jednodnevnoj obuci „Aktivirajmo učenike podsticajnim zadacima“, i u šestodnevnoj obuci „Podsticanje demokratske kulture u školi“, u kontekstu razvoja kompetencija za demokratsku kulturu, koja takođe obuhvata holistički pristup u razvoju Referentnog okvira kompetncija za demokratsku kulturu. Ciljna grupa i trajanje seminara je identično kao i kod prethodnog kataloga.

**Opšti zaključci analize oba kataloga:** Analizom oba kataloga stiče se uvid da su obuke sa elementima razvoja ključnih kompetencija veoma zastupljene, skoro jedna trećina obuhvata najčešće elemente razvoja ključnih kompetencija. Na prvom mjestu ti elementi obuhvataju metode i pristupe, potom, međupredmetne korelacije u kojima dominira održivi razvoj (najšire shvaćen), potom razvoj pojedinačnih kompetencija među kojima se najviše prepoznaju preduzetništvo i građanska, kao i razvoj transferzalnih kompetencija kao što su socijalne vještine, kritičko mišljenje, rješavanje problema, potom praćenje postignuća učenika, ili formativni pristupi vrednovanju i evaluaciji. Malo su zastupljene obuke o vannastavnim projektnim aktivnostima (postoje tri za predmetni pristup), o saradničkoj nastavi i zajedničkom planiranju nastavnika u cilju razvoja ključnih kompetencija i specifičnostima povezivanja učenja sa životom zajednice kao što su partnerstava škole sa predstavnicima zajednice, što se u potpunosti poklapa sa odgovorima dobijenim od nastavnika kroz anketu i fokus grupu.

Za vrijeme intervjua s **fokus grupom**, nastavnici su u limitiranom broju izjavili da su pohađali obuke za razvoj ključnih kompetencija. Navedena je obuka „Moje vrijednostii i vrline“, obuka koja daje pristupe razvoju ključnih kompetencija iz svakog predmeta srednje škole, kako su neki naveli. **Odgovori o broju sati u pohađanju seminara KPR-a nijesu bili konzistenti**, a određen broj nastavnika nije učestvovao u odgovorima. Kao motivaciju za pohađanje akreditovanih seminara nastavnici su naveli potrebu za sticanjem licence, manje zbog učenja. U ponudi su mnogi kursevi koji se tiču pedagoško metodičkih pristupa, interaktivna nastava, ocjenjivanje, koje navode da su pohađali i da su korisni. Kritikovani su seminari koje vode, po njihovom mišljenju, treneri koji nijesu nastavnici i ne poznaju njihovu praksu, navode i da „su finasije ušle i kvalitet je opao“. Kao dobar primjer korisnog kursa, nastavnici matematike su naveli akreditovani seminar koji je trajao u nekoliko etapa i bio onlajn, o aktivnoj nastavi matematike i izradi testova „tu smo najbolje shvatili Blumovu takonomiju“. Nevedeno je da su u okviru tog kursa zaista naučili i primijenili naučeno. Obuke koje su pohađajali nijesu imale mehanizme kontinuiteta praćenja primjene naučenog. Predmetni nastavnici (matmatike) su izjavili da je veća ponuda obuka za razrednu i gimnazijsku nastavu nego za njihovu oblast. Opšteg su mišljenja da su im potrebna znanja iz metodike i iz „odnosa učenik – nastavnik“. Takođe su tehnički uslovi navedeni kao problem, i da su im potrebni informatički alati i informatička znanja i vještine. Što se tiče ocjenjivanja**, većina nastavnika je izjavila nužnost obuka nastavnika gimnazija iz formativnog ocjenjivanja**.

Precizniji podaci dobijeni su **onlajn upitnikom**. Prosječan broj sati formalnog i neformalnog obrazovanja u okviru KPR u posljednja 24 mjeseca prikazan je u tabeli:

|  |  |  |  |
| --- | --- | --- | --- |
| Organizovano stručno usavršavanje u školi (profesionalni razvoj na nivou škole) | Zajedničko planiranje i priprema nastave sa kolegama nastavnicima | Zajedničko planiranje i priprema projektnih aktivnosti sa kolegama nastavnicima i/ili sa predstavnicima zajednice | Putem akreditovanih seminara za licencu |
| **28.42** | **47.62** | **22.44** | **38.97** |
| 17 nastavnika odgovorilo s 0 sati, 6 nastavnika s više od 100, maksimalan odgovor 230 sati | 8 nastavnika odgovorilo s 0 sati, 20 nastavnika s više od 100, maksimalan odgovor 400 sati | 25 nastavnika odgovorilo s 0 sati, 5 nastavnika s više od 100, maksimalan odgovor 200 sati | 11 nastavnika odgovorilo s 0 sati, 4 nastavnika s više od 100, maksimalan odgovor 154 sata |

Odgovori ankete se poklapaju sa odgovorima dobijenim na fokus grupi: nastavnici većinu vremana provode u zajedničkom planiranju, neki nastavnici često pohađaju obuke što akreditovane seminare ili participacijom u školi, dok neki uopšte ne.

Odgovori o temama obuka kontinuiranog profesionalnog razvoja:

|  |  |  |
| --- | --- | --- |
| **Tema** | **Pohađalo (%)** | **Nije pohađalo (%)** |
| Poznavanje i razumijevanje oblasti **predmeta** koji/koje predajem (predmetni sadržaji i njihovo unapređivanje) | 48,32 | 53,68 |
| **Nastavničke, pedagoške kompetencije** (metode i oblici rada) za nastavu predmeta koji/koje predajem | 52,94 | 47,06 |
| Poznavanje **nastavnog plana i programa** predmeta koji predajem/obuke za program nastave zasnovan na ishodima | 37,04 | 62,96 |
| Izgradnja znanja koja prevazilaze granice predmeta: Integrativni pristup u ostvarivanju ishoda učenja/ **Interdisciplinarnost i tematska integracija** | 20,15 | 79,85 |
| Kreiranje **podsticajne sredine za učenje** /Okruženje za učenje | 32,09 | 67,91 |
| Saradnička nastava (misli se na **saradnju nastavnika u zajedničkom planiranju i realizovanju nastave** i/ili projekata) | 29,10 | 70,90 |
| **Formativno** ocenjivanje kao deo evaluacije i ocenjivanja učenika | 39,55 | 60,56 |
| **Projektne** metode u nastavi i vannastavnim aktivnostima | **14,93** | **85,07** |
| **Partnerstva** škola sa zejednicom (ostvarivanje saradnje škole sa drugim ustanovama zajednice – kulturnim, sportskim, poslovnim i drugim ustanovama) | **10,45** | **89,55** |
| Razvijanje **ključnih kompetencija** kod učenika (npr. preduzetničko učenje, učiti kako učiti) | 25,37 | 74,63 |
| Pristupi za **razvijanje međupredmetnih tema** (npr. kulturološka svijest, održivi razvoj) | 19,40 | 80,60 |

Prve tri ponuđene teme se ne tiču direktno razvoja ključnih kompetencija, i prema odgovorima, njih su nastavnici najviše pohađali. Međutim, u polju punog naziva teme kako je data u Katalogu, mnoge obuke su duplirane, odnosno ponovljenje u donjim ponuđenim temema, kao npr. ocjenjivanje, razvoj kritičkog mišljenja, interaktivne metode i sl. Slična distribucija odgovora dobijena je i od fokus grupe. **Odgovori se podudaraju i sa analizom ponude Kataloga, stoga bi smo mogli zaključiti da bi u budućim obukama poseban akcenat trebalo dati onima koji povezuju školu i zajednicu i angažuju, povezuju sadržajna znanja sa realnim konteksima i okruženjima učenja kroz projektne i vannastavne aktivnosti.**

Na pitanje o poznavanju koncepta ključnih kompetencija, nastavnici su pružili odgovor prikazan na grafikonu ispod. Iako je samo 2% nastavnika odgovorila da ne poznaje koncept ključnih kompetencija, odgovor na ovo pitanje, bi trebalo tražiti „između redova“, pogotovu jer su nastavnici mogli obilježiti maksimalno dva odgovora na ovo pitanje. Planiranje razvoja i razvijanje predmetnih kompetencija ne znači obavezno i razvijanje ključnih kompetencija. Neodređenost postavljenih pitanja ostavlja prostor za tumačenje ovog odgovora, a činjenica da su 51% posto anketiranih nastavnici razredne nastave koji samim integrativnim programskim pristupom razvijaju ključne kompetencije, ove odgovore čini pouzdanim. U svakom slučaju, najmanje 26% anketiranih nastavnika nije sigurno u to da li u svom radu razvijaju ključne kompetencije, što upućuje na nedovoljno poznavanje koncepta ključnih kompetencija.

Zaključno, može se konstatovati da postoji nekonzistentnost pohađanja seminara KPR-a, neki nastavnici često pohađaju akreditovane obuke ili učestvuju u istim u školi, dok neki uopšte ne. Korisni su seminari koji kombinuju onlajn pristup sa konvencionalnim načinima obuke. Obuke koje se pohađaju nemaju mehanizme kontinuiteta praćenja primjene naučenog.

Izražena je potreba nastavnika predmetne nastave za sadžajima u obukama o motivisanju učenika, odnosa „natavnik – učenik“ i formativnog ocjenjivanja. U ponudi Katolaga KPR-a, jednom trećinom su zastupljene obuke koje većinom pružaju fragmentirane elemente razvoja ključnih kompetencija: najzastupljenije su obuke metoda i pristupa. Najmanje su zastupljne obuke koje razvijaju ključne kompetencije u kontestu zajednice – kroz projektne vannastavne aktivnosti koje povezuju učenje sa realnim životnim kontekstima i okruženjima.

## Planiranje i upravljanje nastavom i vannastavnim aktivnostima

Klimu u školi koja obuhvata saradnju sa kolegama nastavnicima i direktorom nastavnici u **fokus grupi** su opisili kao veoma saradljivu i pozitivnu. Takođe su naveli česte sastanke, neformalno razmjenjivanje iskustva, zajedničko planiranje. Kao oblike horizontalnog učenja naveli su ogledne i ugledne časove, prenošenje znanja sa obuka u okviru aktiva, rad u timovima za KPR, karijernu orijentaciju, dodatnui dopunsku nastavu, internu evaluaciju i slično.

Međutim, nije postojao konsenzus o broju sati zajedničkog planiranja, o tome šta obuhvata „zajedničko planiranje“ niti o učestalosti održavanja uglednih, oglednih i javnih časova. Neki natavnici su tvrdili da se ti časovi u njihovoj školi dešavaju svakog mjeseca, a neki da je dva puta ili jednom godišnje. Zajedničko **planiranje i pripremu projektnih aktivnosti** sa kolegama **nijesu naveli kao čestu praksu, dok su nastavnici razredne nastave jednoglasno potvrdili integrisanje nastave** sa kolegama koji predaju engleski jezik i informatiku. Javni časovi i radionice održavaju se prilikom obilježavanja značajnih datuma, takođe je navedeno da se pozivaju lekari, psiholozi da učestvuju u njima. **Predmetni nastavnici** osnovnih i srednjih škola su rekli da **nemaju vremena** za organizaciju i sprovođenje ovih aktivnosti zbog nedostatka (časovnog) vremena, što upućuje na to da se vannastavne aktivnosti ne realizju tako često u II i III ciklusu osnovne škole i u srednjim školama.

Za vrijeme slobodne diskusije, nastavnici su izrekli svoju bojazan o problemu „učenja za ocjenu“ i osjećaju da su **pritisnuti kako od učenika tako i od roditelja u vezi sa ocjenjivanjem**. U diskusiji se iskristalisala važnost transparentosti kriterijuma za ocjenjivanje o kojim bi bili informasani i učenici i roditelji. Osim ovog problema koji se tiče sumativnog ocenjivanja, većina nastavnika je izjavila da koristi povratne informacije kao dio formativnog ocjenjivanja, iako nijesu naveli koje forme koriste.

Iz ovoga se može zaključiti da je u većini škola klima za saradnju nastavnika međusobno kao i saradnje sa direktorom veoma pozitivna, te da nastavnici puno vremana provode u planiranju, ali da ne postoji konsenzus o broju sati zajedničkog planiranja, o tome šta obuhvata „zajedničko planiranje" i koji je cilj tog planiranja u odnosnu na razvoj ključnih kompetencija. Postoji praksa „horizontalnog“ učenja u okviru aktiva, timova za KPR, javnih, uglednih i oglednih časova. Takođe, postoje prakse formativnog ocjenjivanja i praćenja učeničkih postignuća.

## Pristupi učenju i nastavi povezani sa razvojem ključnih kompetencija

Iz odgovora koje su dali nastavnici u **fokus grupi** se vidi da se **vannastavne aktivnosti** najviše prepoznaju kao priredbe, obilježavanje važnih datuma prilikom kojih u školu dolaze predavači iz zajednice, učenici se vode u povremene posjete muzejima ili izložbama, postoje volonterske aktivnosti, što nije zanemerljivo kao dio društvenih aktivnosti, ali je pitanje **koliko su one povezane sa onim što se uči**. Osnovno je pitanje koliko su ove aktivnosti vezane za sadržaje učenja i njihovu **relevantnost sa životnim okruženjem i iskustvima učenika**. Ovo se čini više važnim kako učenik uzrasno napreduje ka višim razredima nakon razredne nastave, kada učenje počinje da se odvaja nastavom prema predmetnim područjima.

Realizacija međupredmetnih tema iz održivog razvoja, prema odgovorima nastavnika, se dešava u okviru sekcija (npr. ekološka sekcija, mladi hemičar i sl.). Na nivou razredne nastave se lako „uparuju“ ishodi nastavnog plana i programa sa ishodima Održivog razvoja, međutim, isto mišljenje nijesu dijelili predmetni nastavnici. Oni smatraju „da učenici od VI razreda pa nadalje misle da su sve (što uče) definicije“. Kao teškoću naveli su „kako animirati učenike“ i **potrebu rada sa roditiljema, zbog pritiska učenika i roditelja oko ocjenjivanja**.

Iz odgovora nastavnika primijećeno je da **međupredmetno povezivanje oni shvataju uže**, unutarpredmetno, odnosno primjenjuju integrativni pristup nalazeći sadržajne veze sa drugim srodnim predmetom (korelacije) ili predloženim temama iz Programa održivog razvoja. Taj pristup jeste bitan i jedan je od načina organizacije integrativnog pristupa, a **budući fokus bi mogao biti na organizaciji više nastavnih predmeta i širih domena znanja**, oko slobodno izabranih tema samih učenika u dogovoru sa nastavnikom.

Partnerstva škole su opisana veoma afirmativno. Prema tvrdnjama nastavnika, škole razvijaju I imaju partnerstva sa NVO-ima, Crvenim krstom, preduzetnicima, vatrogasnom službom, domom zdravlja, telekomom i MTEL-om. I ova **partnerstva, kao vannastavne aktivnosti**, u cilju razvoja kompetencija trebalo bi da budu **uže povezena sa sadržajima znanja, i time funkcionalizovana.**

Prostor za integraciju ključnih kompetencija obje grupe nastavnika su prepoznale u **10% slobodnog, „otvorenog“ programa**, koje nastavnik može slobodno da osmisli, npr. Projektne vannastavne aktivnosti, volonterske aktivnosti u okviru kluba volontera, dovođenja gosta-predavača i posjete van škole. Korisna upotreba slobodnog dijela programa **zavisi od njihove invetivnosti**, kako su oni sami rekli.

Na pitanje koje metode učenja koriste, većina je odgovorila da koristi interaktivne metode kao što su mapa uma, asocijacije, grozd, razvoj kritičkog mišljenja i slično. Interaktivnost u nastavi treba nužno da bude povezana sa procesima učenja i konstruktivističkom izgradnjom znanja.

Na pitanje o prioritetima za buduću obuku sa ciljem unapređenja nastavničkih kompetencija za razvoj ključnih kompetencija učenika, nastavnici su većinom odgovorili da su sve četri teme jednako potrebne:

1. Razumijevanje koncepta ključnih kompetenticija (šta su, čemu služe);
2. Metode i pristupi za razvoj ključnih kompetencija kod učenika;
3. Interdisciplinarno planiranje i realizacija učenja u cilju razvoja ključnih kompetencija (Saradnička nastava, Interdisciplinarno povezivanje, Projektna nastava, Partnerstva, vannastavne aktivnosti);
4. Razvoj instrumenata za praćenje razvoja i procjenjivanje dostizanja ključnih kompetencija.

Kada je u pitanju **onlajn upitnik**, nastavnici su svoju praksu sumirali na sljedeći način:

|  | **Nikad** | **Ponekad** | **Često** | **Uvijek** |
| --- | --- | --- | --- | --- |
| Učenici na mojim časovima rade u grupama na rješavanju zadatka | 0% | 51.54% | 46.92% | 1.54% |
| Učenici na mojim časovima izrađuju projekte uglavnom timski | 3.85% | 60.77% | 33.85% | 1.54% |
| **Organizujem posjete učenika van škole sa tematikom koju vezujem za gradivo i njihovo učenje** | **22.31%** | 52.31% | 20.00% | 5.38% |
| **Učenici na mojim časovima komuniciraju sa predstavnicima zajednice npr. lokalnim preduzetnikom, piscem, saobraćajcem i slično, koji dolaze u školu da razgovaraju sa njima** | **21.54%** | 50.77% | 23.08% | 4.62% |
| Pravim pripreme za čas u saradnji sa nastavnicima iz moje škole, **kako bi učenici iz različitih predmeta učili o srodnim temama i pojavama** | **8.46%** | **44.62%** | 41.54% | 5.38% |
| Učenici na mojim časova uče iz raznih izvora: sa interneta prikupljaju informacije, iz medija, prave PPT prezentacije, sprovode svoje istraživanje na temu koju im zadam | 0.77% | 34.62% | 48.46% | 16.15% |
| Prije izrade projekta, istraživanja, samostalnog ili timskog rada s učenicima utvrđujem kriterijume i pripadajuće indikatore za procjenjivanje kvaliteta izvršenih zadataka | 2.31% | 36.15% | **38.46%** | **23.08**% |
| Pružam pisane povratne informacije učenicima uporedo sa davanjem ocjene ili bilješke o ocjeni | 6.92% | 30.00% | **39.23%** | **23.85%** |
| Organizujem učenike u parove ili male grupe tako da oni jedni drugima daju afirmativnu i kritičku povratnu informaciju o njihovom pojedinačnom ili grupnom zadatku, procjenjuju koliko su naučili o zadatoj temi ili rješenju nekog problema | 3.85% | 40.00% | 50.00% | 6.15% |

Ova grupa pitanja je ispitivala pristupe učenju i nastavi povezane sa razvojem ključnih kompetencija i iz odgovora, ukoliko oduzmemo izvjesnu socijalnu poželjnost, možemo zaključiti da nastavnici u veoma zadovaljoljavajućoj mjeri koriste na učenika usmjerenu nastavu, formativno ocjenjivanje, grupni rad i učenje iz raznih izvora. Podudarno sa prethodnim nalazima, **prostor za poboljšanje je vidljiv u unapređivanju vannastavnih projektnih aktivnosti koje bi se smisleno povezivale sa procesima školskog učenja i u okviru interdisciplinarnog učenja, integraciji više predmeta oko širokih oblasti ili domena znanja.**

Istraživanje je pokazalo da koncept ključnih kompetencija nije dovoljno jasan, iako se razumiju djelovi, nastavnici nijesu dovoljno sigurni da li razvijaju ključne kompetencije. Nastavnici redovno koriste mnoštvo interaktivnih metoda, KPR pruža mnoštvo obuka iz oblasti Aktivne metode nastave/učenja, ali je pitanje koliko ih koriste u funkciji razvijanja procesnih znanja i vještina ključnih kompetencija. Međupredmetni pristup i koleracije u nastavi se primjenjuju, više u okviru jednog ili dva predmeta i specifično u okviru međupredmetne oblasti održivog razvoja.

## Stavovi o potrebama za obukama

Stavovi o potrebama za obukama istraživani su kroz **onlajn upitnik**. Rezultati su prikazani u sljedećoj tabeli:

|  |  |  |  |  |
| --- | --- | --- | --- | --- |
| Stavovi o potrebama za obukama | Nije potrebno trenutno | Nizak stepen potrebe | Umjeren stepen potrebe | Visok stepen potrebe |
| Razumijevanje koncepta i okvira ključnih kompetencija kao osnove za cjeloživotno učenje | 1.54% | 15.38% | **54.62%** | **28.46%** |
| Kompetencije nastavnika za razvoj ključnih kometencija učenika: planiranje i paleta pristupa, metoda i oblika rada u službi izgradnje kompetencija kod učenika | 1.54% | 15.38% | **52.31%** | **30.77%** |
| Razvijanje kompetencija nastavnika za razvoj instrumenata za praćenje razvoja i procjenjivanje dostizanja ključnih kompetencija | 0.77% | 10.77% | **53.08%** | **35.38%** |

Odgovori grupisani u gornjem dijelu skale (umjeren i visok stepen potrebe) djelimično se podudaraju se sa odgovorima dobijenim na fokus grupi, gdje su nastavnici dali čak jednako **visok stepen potrebe za sve predložene grupe tema** (s tim da je paleta pristupa data odvojeno od planiranja). S druge strane, pretpostavka postoji da razumijevanje koncepta i okvira ključnih kompetencija kao osnove za cjeloživotno učenje nije u potpunosti jasno, prema odgovorima nastavnika iz ankete, koji su odgovorili da su učili o ključnim kompetencijama u svom inicijanom obrazovanju (a nijesu mogli, jer isti nijesu dio silabusa visokog obrazovanja). Takođe, u okviru ankete 6.95% je odgovorio da poznaje i primjenjuje ovaj koncept, dok 24.6% djelimično primjenjuje. Prema podacima ankete, najviši stepen potrebe je za temom razvoja instrumenata za praćenje i procjenjivanje dostizanja ključnih kompetencija.

# Zaključci i preporuke

Opšti rezultati analize ciljne grupe u oba pristupa istraživanja (anketa i fokus grupa) u potpunosti podržavaju prethodne nalaze u kojima se navodi da programi inicijalnog obrazovanja nastavnika ne pružaju dovoljna znanja iz pedagoško-metodičke grupe predmeta dok znanja o razvoju ključnih kompetencija nijesu zastupljena. Prema nalazima ankete, suprotno nalazima fokus grupe, stiče se utisak da postoji izvjesna konfuzija u razumijevanju koncepta ključnih kompetencija, pošto je veliki broj nastavnika iz ankete (65.79%) naveo da su ta znanja i vještine dobili na svojim studijskim programima, dok imamo saznanja da ista nijesu dio formalnog silabusa. Šest fakulteta Univerziteta Crne Gore obezbjeđuje inicijalno obrazovanje nastavnika uz nejednaku raspodjelu metodoloških i pedagoških predmeta i sadržaja po nastavnim planovima i programima različitih fakulteta. Na studijskim programima za obrazovanje učitelja skoro polovinu programa čine predmeti iz pedagoško-metodičke grupe predmeta dok je na fakultetima prirodnih nauka ovaj vidno manji.

Analize resursa i kompetencija nastavnika u okviru Projekta, uklapa se i pomaže preporuke i mjere koje su definisane Strategijom obrazovanja nastavnika u Crnoj Gori (2017-2024). One se prije svega odnose na unapređenje znanja i vještina iz pedagogoških, metodičkih i psiholoških oblasti i razvoja ključnih kompetencija za cjeloživotno obrazovanje. Strategija predviđa mjere utvrđivanja minimalne zastupljenosti pedagoško-psihološke i didaktičko-metodičke grupe predmeta kao i utvrđivanje minimalne zastupljenosti ključnih kompetencija u studijskim programima po kojima se obrazuju nastavnici. Ovome bi se svakako moglo dodati i ažuriranje ili aktuelizacija sadržaja programa inicijalnog obrazovanja kao i KPR-a u odnosu na preporuke Radnih grupa imenovanih od odgovornih institucija i onako kako ih sadrži dokument Crnogorskog okvirnog programa ključnih kompetencija. Razultati analize koje je proveo Projekat dodatno preporučuju konkretnije pristupe za poboljšanja u ovoj oblasti, i daju poveznice sa postojećim kapacitetima koji su već razvijeni i predstavljaju solidnu osnovu za integraciju ključnih kompetencija kao cjeloživotnog procesa učenja u redovne aktivnosti škole i zajednice.

|  |
| --- |
| **1. Inicijalno obrazovanje -** priprema za nastavničku profesiju u okviru formalnog obrazovanja, zastupljenost ove pripreme u smislu opštih pedagoško-psiholoških didaktičko-metodičkih znanja i vještina, kao i znanja o ključnim kompetencijama; |
| **ZAKLJUČCI** |
| * Zadovoljavajuće za nastavnike razredne nastave – stekli su duže i kvalitetno inicijalno obrazovanje (30-35 ECTS); kompetentni u svom domenu; * Nedovoljno za predmetne nastavnike u pedagoškom smislu, mali fond časova, uglavnom metodika svog predmeta, kratko trajanje (manje od 20 ECTS); * Predmetna znanja dobijena na veoma visokom nivou, nastavnici se osjećaju kao predmetni stučnjaci; * Znanja i vještine o razvoju ključnih kompetencija nijesu zastupljena; nastavnici smatraju da sami nijesu stekli ključne kompetencije tokom studija; * Rezultati ankete kontradiktorni nalazima fokus grupe u odnosu na zastupljenost ključnih kompetencija u incijalnom obrazovanju. Moguće nerazumijevanje ili miješanje pojma ključnih kompetencija sa drugim značenjima kompetencija koji su dio inicijalnog obrazovanja učitelja, ili davanje socialno poželjnih odgovora u anketi. |
| **PREPORUKE** |
| * Mjere iz Strategije podržane: Utvrđivanja minimalne zastupljenosti pedagoško-psihološke i didaktičko-metodičke grupe predmeta kao i utvrđivanje minimalne zastupljenosti ključnih kompetencija u studijskim programima po kojima se obrazuju nastavnici; * Uvesti inoviranje pristupa, dodati prakse teorijskom obrazovanju, stvoriti centre izvrsnosti (eng. excellence cetre) pri školama. |

|  |
| --- |
| **2. Kontinuirani profesionalni razvoj** - ponuda akreditovanih obuka za razvoj ključnih kompetencija, učešće u njima i uticaj obuka na unapređivanje nastavničkih kompetencija za razvoj ključnih kompetencija i njihovu integraciju u redovno učenje; |
| **ZAKLJUČCI** |
| * Postoji nekonzistentnost pohađanja seminara KPR-a; neki nastavnici često pohađaju akreditovane obuke ili učestvuju u istim u školi, dok neki uopšte ne; * Korisni seminari koji kombinuju onlajn pristup sa konvencionalnim načinima obuke; * Obuke koje se pohađaju nemaju mehanizme kontinuiteta praćenja primjene naučenog; * Izražena potreba nastavnika predmetne nastave za sadžajima obuka o motivisanju učenika, odnosa „nastavnik–učenik“ i formativnog ocjenjivanja; * U ponudi Katolaga KPR-a, jednom trećinom su zastupljene obuke koje većinom pružaju fragmentirane elemente razvoja ključnih kompetencija: najzastupljenije su obuke metoda i pristupa; * Iz ankete, kao i ponude KPR-a, najmanje su zastupljne obuke koje razvijaju ključne kompetenciji u kontestu zajednice – kroz projektne vannastavne aktivnosti koje povezuju učenje sa realnim životnim kontekstima i okruženjima. |
| **PREPORUKE** |
| * Motivisati nastavnike za primjenu strategija učenja i metoda podučavanja koje su efikasne za obrazovanje za ključne kompetencije; * U obuke uključiti oblike „miješanog učenja“ koliko je to moguće, koji kombinuju upotrebu onlajn platformi i konvencionalne „tet a tet“ oblike; * Obuka za razvoj ključnih kompetencija sa akcentom na formativno ocjenjivanje prioritetna je za nastavnike predmetne nastave, pogotovu iz srednjih škola/gimnazija; * Nužnost uvođenja praćenja, podrške i osiguranje kvaliteta u okviru ponude i realizacije obuka; * U obuku uvrstiti razvoj instrumenata za praćenje i procjenjivanje dostizanja ključnih kompetencija; * U obuku uvrstiti dio koji se tiče aktivnosti i pristupa koji povezuju školu i zajednicu, odnosno angažuju i povezuju sadržajna znanja sa realnim konteksima i okruženjima učenja kroz projektne i vannastavne aktivnosti. |

|  |
| --- |
| **3. Planiranje i upravljanje nastavom i vannastavnim aktivnostima** - školska klima, saradnja, horizontano učenje i zajedničko planiranje, praćenje postignuća kompetencija učenika i primjena formativnog ocjenjivanja; |
| **ZAKLJUČCI** |
| * Klima u školi saradnje nastavnika međusobno kao i saradnje sa direktorom je veoma pozitivna; * Nastavnici puno vremena provode u planiranju, ali ne postoji konsenzus o broju sati zajedničkog planiranja, o tome šta obuhvata zajedničko planiranje i koji je cilj tog planiranja u odnosnu na razvoj ključnih kompetencija; * Postoji praksa „horizontalnog“ učenja u okviru aktiva, timova za KPR, javnih, uglednih i oglednih časova; * Postoje prakse formativnog ocjenjivanja i praćenja učeničkih postignuća. |
| **PREPORUKE** |
| * U obuku uvrstiti specifikume planiranja razvoja ključnih kompetencija, od godišnjeg, međupredmetnog do predmetnog kao i pripremu i organizaciju vannastavnih, projektnih aktivnosti; * U obuke za ključne kompetencije uključiti postojeće resurse horizontalnog učenja - učenja u okviru aktiva, timova za KPR, javnih, uglednih i oglednih časova; * U obuku uvrstiti razvoj instrumenata za praćenje i procjenjivanje dostizanja ključnih kompetencija sa poveznicom na postajeće prakse (preporuka identična kao pod 2). |

|  |
| --- |
| **4. Pristupi učenju i nastavi povezani sa razvojem ključnih kompetencija –** koliko je poznat koncept ključnih kompetencija, koje metode i pristupi se redovno koriste i da li su u funkciji razvoja ključnih kompetencija. |
| **ZAKLJUČCI** |
| * Koncept ključnih kompetencija nije dovoljno jasan, iako se razumiju djelovi, nastavnici nijesu dovoljno sigurni da li razvijaju ključne kompetencije; * Nastavnici redovno koriste mnoštvo interaktivnih metoda, KPR pruža mnoštvo obuka iz oblasti Aktivne metode nastave/učenja, ali je pitanje koliko ih koriste u funkciji razvijanja procesnih znanja i vještina ključnih kompetencija; * Međupredmetni pristup i koleracije u nastavi se primjenjuju, više u okviru jednog ili dva predmeta i specifično u okviru međupredmetne oblasti održivog razvoja. |
| **PREPORUKE** |
| * Pružiti u okviru jednog modula obuke (90min trajanja) pojašnjenje koncepta ključnih kompetencija, čemu one služe i kako se razvijaju, kako bi se stvorile poveznice sa postojećim aktivnostima, znanjima i iskustvima nastavnika; * U obuku uvrstiti pojašnjenja i poveznice sa postojećim znanjima u primjeni raznovrsnih pristupa, u funciji razvijanja procesnih znanja i vještina ključnih kompetencija; * U obuku uvrstiti proširenje interdisciplinarnog pristupa sa fokusom na više nastavnih predmeta i širokih oblasti ili domena znanja, kroz uklučivanje vannastavnih aktivnosti i projekata, oko tema koje se mogu slobodno izabrati, u funkciji primjene naučenih sadržajnih znanja. |

## Preporuka sadržaja obuka za obuku natstavnika

Prema preporukama, na kraju analize idvaja se sveukupni predlog razvoja kapaciteta za buduće obuke nastavnika u okviru projekta:

Ciljevi:

* Upoznavanje sa konceptom ključnih kompetencija i poveznica sa Crnogorskim okvirom za ključne kompetencije.
* Motivisanje nastavnike za primjenu strategija učenja i metoda podučavanja koje su efikasne za obrazovanje za ključne kompetencije, povezivanje sa dosadašnjim praksama.
* Instrumenti za pripremu, sprovođenje i vrednovanje nastave za ključne kompetencije:
  + metode i oblici sprovođenja nastave za ključne kompetencije,
  + priprema za nastavu - godišnje planiranje, međupredmetno, planiranje vannastavnih aktivnosti i projekata, scenario,
  + indikatori kvaliteta, samoevaluacija nastavnika, kolegijalno opažanje, učenikova samoprocjena naučenog, evaluacija održane nastave.
* Prikaz dobrih primjera pripreme za nastavu koja uključuje ključne kompetencije:
  + godišnje planiranje, scenario za čas (na nivou jednog predmeta, na nivou više predmeta, na nivou škole (dani posvećeni pitanju od posebnog značaja) na nivou vannastavne aktivnosti i načini kako se svaka od ključnih kompetencija može primijeniti u STEM predmetima.
* Izrada individualnih i grupnih priprema za dostizanje ključnih kompetencija.

\* \* \*

# Prilozi

## Prilog 1.: Lista učesnika Fokus grupe

|  |  |  |  |
| --- | --- | --- | --- |
|  | Ime i prezime | Predmet | Naziv škole i mlesto |
|  | Aleksandra Babović | Bilogija, srednja škola | „Spasoje Ruspopović,“ Podgorica |
|  | Ivana Ćetković | Matematika, srednja škola | „Spasoje Ruspopović,“ Podgorica |
|  | Tanja Dragašević | Biologija, srednja škola | „Tanasije Pejatović“, Pljevlja |
|  | Ivana Anđelić | Informatika, osnovna i srednja škola | „Tanasije Pejatović“, Pljevlja |
|  | Nataša Tmušić | Hemija, osnovna škola | „Radomir Mitrović,“ Berane |
|  | Tatjana Radević | Razredna nastava | „Radomir Mitrović, Berane |
|  | Nada Lalatović | Razredna nastava | „Olga Golović“ Nikšić |
|  | Radoje Stanić | Informatika, osnovna škola | „Olga Golović“ Nikšić |
|  | Jasna Medojević | Bologija, srednja škola | „Slobodan Škerović“ Podgorica |
|  | Marija Jaćimović | Matematika, srednja škola | „Slobodan Škerović“ Podgorica |
|  | Svetlana Vučević | Biologija i hemija, osnovna škola | „Savo Pejanović“ Podgorica |
|  | Ankica Martinović | Razredna nastava | „Savo Pejanović“ Podgorica |
|  | Sandra Krstović | Matematika, srednja škola | „Mladost“ Tivat |
|  | Zorina Grubišić | Biologija, srednja škola | „Mladost“ Tivat |
|  | Snežana Perović | Razredna nastava | „Njegoš“ Kotor |
|  | Branka Antović | Biologija, osnovna škola | „Njegoš“ Kotor |
|  | Ivana Janković | Matematika, osnovna škola | „Pavle Rovinski“ Podgorica |
|  | Aleksandra Jelić | Razredna nastava | „Pavle Rovinski“ Podgorica |
|  | Tanja Crvenica | Tehnika i informatika, osnovna | „Pavle Rovinski“ Podgorica |
|  | Katarina Baković Boljović | Razredna nastava | „Maksim Gorki“ Podgorica |
|  | Jelena Blečić | Matematika, osnovna škola | „Maksim Gorki“ Podgorica |

## Prilog 2: Upitnik za nastavnike osnovnih i srednjih škola

**Kontinutnuirani profesionalni razvoj (KPR) nastavnika razredne nastave i nastavnika matematike i nauka u oblasti razvoja ključnih kompetencija za cjeloživotno učenje**

Poštovani nastavnici/ce,

Upitnik se organizuje u okviru projekta tehničke pomoći „Integracija ključnih kompetencija u obrazovni sistem Crne Gore“ koji finansira EU, a korisnik je Ministartsvo prosvete Crne Gore.

Upitnikom želimo da saznamo u kojoj meri nastavnici razredne nastave, matematike i prirodnih nauka (fizike, biologije, hemije i informatike) razvijaju ključne kompetencije i funkcionalnu primjenu naučenog kod učenika, kao i da utvrdimo koje su moguće potrebe nastavnika za unapređivanjem u ovoj oblasti. Određena pitanja u Upitniku su adaptirana iz međunarodnog TALIS istraživanja koje ispituje uslove i okruženje za učenje kako bi se pomoglo evropskim zemljama da se prilagode izazovima savremenog obrazovanja.

Analiza i interpretacija istraživanja će pružiti informacije važne za kreiranje pristupa obuke za 900 nastavnika razredne nastave i 960 nastavnika matematike i prirodnih nauka osnovnih škola, gimnazija i srednjih stručnih škola koja je planirana u okviru projekta. Zbog toga molimo nastavnike da odgovore iskreno, kako bi se program obuke razvio prema realnim potrebama, i kasnije bio realizovan kao dio kontinuiranog usavršavanja.

U Upitniku se očekuje od nastavnika da odgovore na pitanja o svom inicijalnom obrazovanju i kasnijem profesionalnom usavršavanju, kao i o njihovim gledištima i pristupima koje koriste u poučavanju i nastavi.

Sve informacije prikupljene u ovom istraživanju smatraće se poverljivim i biće korištene isključivo za potrebe realizacije Projekta.

O upitniku:

* Osoba koja popunjava ovaj upitnik trebalo bi da bude učitelj/ica i nastavnik/ca iz osnovnih škola, gimnazija i srednjih stručnih škola koji predaju matematiku i prirodne nauke (fiziku, biologiju, hemiju i informatiku) .
* Za odgovaranje na ovaj upitnik potrebno je 15 minuta.
* Smjernice za odgovaranje na pitanja date su u kurzivu. Na većinu pitanja može se odgovoriti označavanjem jednog najprikladnijeg odgovora. Kada završite ovaj upitnik, molimo vas da ga pošaljete do tog i tog datuma
* Ako niste sigurni u pogledu bilo kog aspekta upitnika ili su vam potrebne dodatne informacije, možete nas kontaktirati koristeći sledeće podatke za kontakt: [Nevena Čabrilo [nevena.cabrilo@zzs.gov.me](mailto:nevena.cabrilo@zzs.gov.me) i Ljubica Špirić [ljubicasam@gmail.com](mailto:ljubicasam@gmail.com)]

Hvala na učešću!

**DIO 1 – OSNOVNI PODACI**

**1) Pol?**

( ) Ženski

( ) Muški

**2) Molimo vas navedite ukupan broj godina radnog staža u obrazovanju**

*Zaokružite na cio broj.*

**3) Vaše radno mjesto u školi: Ja sam nastavnik/ca:**

*Obeležite jedan odgovor.*

( ) razredne nastave

( ) matematike u osnovnoj školi

( ) informatike u osnovnoj školi

( ) fizike u osnovnoj školi

( ) biologije u osnovnoj školi

( ) hemije u osnovnoj školi

.............................................................................

( ) matematike u srednjoj školi

( ) informatike u srednjoj školi

( ) fizike u srednjoj školi

( ) biologije u srednjoj školi

( ) hemije u srednjoj školi

( ) Drugo, navedite:..............................................

**4) Naziv škole u kojoj predajete.**  
*Ako radite u više škola, navedite naziv matične škole.*

*...........................................................................*

**5) U kojoj opštini radite?**

*Odaberite jednu (matičnu) sa liste:*

( ) Andrijevica

( ) Bar

( ) Berane

( ) Bijelo Polje

( ) Budva

( ) Cetinje

( ) Danilovgrad

( ) Gusinje

( ) Herceg-Novi

( ) Kolašin

( ) Kotor

( ) Mojkovac

( ) Nikšić

( ) Petnjica

( ) Plav

( ) Plužine

( ) Pljevlja

( ) Podgorica, u kojoj se nalazi gradska opština:

( ) Golubovci

( ) Rožaje

( ) Šavnik

( ) Tivat

( ) Tuzi

( ) Ulcinj

( ) Žabljak

**DIO 2 – INICIJALNO OBRAZOVANJE I KONTINUIRANI PROFESIONALNI RAZVOJ**

**6) Označite fakultet i studijske programe koje ste pohađali**

( ) Filozofski fakultet na studijskom programu:

( ) Predškolsko vaspitanje

( ) Obrazovanje učitelja

( ) Filozofija

( ) Geografija

( ) Pedagogija

.........................................................................................................................................

Prirodno-matematički fakultet na studijskim programu

( ) Fizika

( ) Matematika

( ) Biologija

( ) Informatika

( ) Hemija

Drugo

**7) Koji je najviši nivo formalnog obrazovanja koji ste stekli?**

*Obilježite jedan odgovor.*

*ESPB je oznaka za Evropski sistem prenosa bodova (Eng: ECTS European Credit Transfer System)* *60 bodova predstavlja meru opterećenja prosečnog studenta u akademskoj godini, a procjenjeno je da u jedan bod valja uložiti 25–30 sati rada studenta.*

( ) Poslije srednje do-univerzitetsko ili viša škola

( ) Osnovne akademske i strukovne studije (180 ESPB) ili ekvivalent.

( ) Diplomske akademske i strukovne specijalističke studije (240 ESPB) ili ekvivalent.

( ) Master ( ili magistarske) akademske studije ili integrisane studije medicinskih nauka (300 ESPB) i specijalističke akademske studije (360 ESPB) ili ekvivalent

( ) Doktorske akademske studije(480 ESPB) ili ekvivalent

( ) Drugo – upišite...........................................................

**8) Ubilježite koliko ste ESPB stekli tokom visokog obrazovanja u okviru predmeta koji vas priprema za nastavnički rad (pedagoško-didaktička znanja):**

Manje od 20 ESPB

Između 20 i 25 ESPB

Između 25 i 30 ESPB

Između 30 i 35 ESPB

Drugo:

**9) Da li ste stekli određena pedagoško-didaktička znanja i vještine u okviru visokog obrazovanja kao deo pripreme da budete nastavnik, a da se tiču razvoja ključnih kompetencija kod učenika?**

*Obilježite da li je ono bilo dio vašeg formalnog programa visokog obrazovanja ili je stečeno kroz neki drugi vid obrazovanja*

( ) pedagoško-didaktička znanja i vještine o razvoju ključnih kompetencija kod učenika sam stekao–la kao dio studija (visokog obrazovanja)

( ) pedagoško-didaktička znanja i vještine o razvoju ključnih kompetencija kod učenika sam stekao–la u okviru drugih vidova obrazovanja koji nijesu bili dio studija

( ) nijesam stekao–la pedagoško-didaktička znanja i vještine o razvoju ključnih kompetencija kod učenika

**10) Da li su sljedeći elementi bili dio Vašeg formalnog obrazovanja na fakultetu?**

*Ovo pitanje se odnosi na Vaše formalno obrazovanje a ne na kontinuirani profesionalni razvoj.*

*Obilježite jedan odgovor u svakom redu.*

|  |  |  |  |  |
| --- | --- | --- | --- | --- |
|  | Da, za sve predmete koje predajem | Da, samo za neke predmete koje predajem | Ukoliko da, upišite broj ESPB kredita koje ste stekli | Ne |
| Sadržaj predmeta koji predajem |  |  |  |  |
| Pedagogija ili metodika nastave predmeta koji predajem |  |  |  |  |
| U okviru metodike i pedagogije, znanja i vještine razvijanja ključnih kompetencija kod učenika |  |  |  |  |

**11)Ovo pitanje istražuje vaše formalno i neformalno obrazovanje u okviru KPR. Molimo vas, navedite koliko sati kontinuiranog profesionalnog razvoja ste stekli u navedemim oblicima u poslednjih 24 mjeseca. Ako nijeste stekli nijedan sat, napišite 0.**

|  |  |
| --- | --- |
|  | *Sati – ako niste stekli nijedan sat, napišite 0.* |
| Koliko sati ste stekli u okviru organizovanog stručnog usavršavanja u školi (profesionalni razvoj na nivou škole) u posljednjih 24 mjeseca? |  |
| Koliko sati ste u poslednjih 24 mjeseca proveli u zajedničkom planiranju i pripremi nastave sa kolegama nastavnicima? |  |
| Koliko sati ste u posljednjih 24 mjeseca proveli u zajedničkom planiranju i pripremi projektnih aktivnosti sa kolegama nastavnicima i/ili sa predstavnicima zajednice? |  |
| Koliko sati usavršavanja ste proveli u posljednjih 24 mjeseca putem akreditovanih seminara za licencu? |  |

**12) Da li aktivnosti profesionalnog razvoja u kojima ste učestvovali u posljednjih 24 meseca obuhvatali dolje navedene teme?**   
*Obilježite odgovarajuće polje za svaku navedenu temu obuke i dajte puni naslov obuke u okviru koje ste imali datu temu. Ukoliko je jedna te ista obuka pokrivala više tema koje su date u tabeli, takođe ih obilježite i ponovite naslov obuke (npr. teme „Integrativni pristup u ostvarivanju ishoda učenja“ i „Formativno ocenjivanje kao dio evaluacije i ocjenjivanja učenika“ ste imali u okviru jedne obuke pod nazivom „Pristupi za razvijanje međupredmetnih tema“)*

|  |  |  |  |
| --- | --- | --- | --- |
| Teme | Nijesam pohađao obuku na ovu temu | Pohađao sam obuku na ovu temu | Pun naziv obuke u okviru koje ste imali navedenu temu |
| Poznavanje i razumijevanje oblasti predmeta koji/koje predajem (predmetni sadržaji i njihovo unapređivanje) |  |  |  |
| Nastavničke, pedagoške kompetencije (metode i oblici rada) za nastavu predmeta koji/koje predajem |  |  |  |
| Poznavanje nastavnog plana i programa predmeta koji/obuke za program nastave zasnovan na ishodima |  |  |  |
| Izgradnja znanja koja prevazilaze granice predmeta: Integrativni pristup u ostvarivanju ishoda učenja/ Interdisciplinarnost i tematska integracija |  |  |  |
| Kreiranje podsticajne sredine za učenje/Okruženje za učenje |  |  |  |
| Saradnička nastava (misli se na saradnju nastavnika u zajedničkom planiranju i realizovanju nastave i/ili projekata) |  |  |  |
| Formativno ocjenjivanje kao dio evaluacije i ocjenjivanja učenika |  |  |  |
| Projektne metode u nastavi i vannastavnim aktivnostima |  |  |  |
| Partnerstva škola sa zejednicom (ostvarivanje saradnje škole sa drugim ustanovama zajednice – kulturnim, sportskim, poslovnim i drugim ustanovama) |  |  |  |
| Razvijanje ključnih kompetencija kod učenika (npr. preduzetničko učenje, učiti kako učiti) |  |  |  |
| Pristupi za razvijanje međupredmetnih tema (npr. kulturološka svijest, održivi razvoj) |  |  |  |

**DIO 3 - PRISTUPI UČENJU I NASTAVI POVEZANI SA RAZVOJEM KLJUČNIH KOMPETENCIJA**

**13) Koncept ključnih kompetencija:**

*Molimo vas odgovorite na sljedeća pitanja obilježevanjem do maksimalno dva izbora koji najbolje odgovara vašem stavu:*

( ) Ne poznajem koncept ključnih kompetencija

( ) Ne poznajem koncept ključnih kompetencija ali čuo/la sam o njemu

( ) Razvijam kompetencije u svom nastavničkom radu ali nijesam siguran/a da li se zovu ključne

( ) Razvijam predmetne kompetencije pa tako i ključne

( ) U školi planiramo razvoj ključnih kompetencija

( ) Poznajem koncept ključnih kompetencija i djelimično ih primjenjujem u nastavi

( ) Veoma dobro sam upućen/a u koncept ključnih kompetencija, u svom radu uključujem redovno taj pristup

( ) Drugo: \_\_\_\_\_\_\_\_\_\_\_\_\_\_\_\_\_

**14) Na četvorostepenoj skali (1 - nikad, 2 - ponekad, 3 - često i 4 - uvijek), obilježite na koji način sljedeće izjave opisuju vaše nastavničke aktivnosti.**

*Obilježite za svaku izjavu izborom jednog broja na skali*

Učenici na mojim časovima rade u grupama na rješavanju zadatka 1 2 3 4

Učenici na mojim časovima izrađuju projekte uglavnom timski 1 2 3 4

Organizujem posjete učenika van škole sa tematikom koju vezujem za gradivo i njihovo učenje

1 2 3 4

Učenici na mojim časovima komuniciraju sa predstavnicima zajednice npr. lokalnim preduzetnikom, piscem, saobraćajcem i slično, koji dolaze u školu da razgovaraju sa njima

1 2 3 4

Pravim pripreme za čas u saradnji sa nastavnicima iz moje škole, kako bi učenici iz različitih predmeta učili o srodnim temama i pojavama 1 2 3 4

Učenici na mojim časova uče iz raznih izvora: sa interneta prikupljaju informacije, iz medija, prave PPT prezentacije, provode svoje istraživanje na temu koju im zadam 1 2 3 4

Prije izrade projekta, istraživanja, samostalnog ili timskog rada s učenicima utvrđujem kriterijume i pripadajuće indikatore za procjenjivanje kvalitete izvršenih zadataka 1 2 3 4

Pružam pisane povratne informacije učenicima uporedo sa davanjem ocjene ili bilješke o ocjeni 1 2 3 4

Organizujem učenike u parove ili male grupe tako da oni jedni drugima daju afirmativnu i kritičku povratnu informaciju o njihovom pojedinačnom ili grupnom zadatku, procjenjuju koliko su naučili o zadatoj temi ili rješenju nekog problema 1 2 3 4

**15) Za svaku od dolje navedenih tema koje čine moguće elemente obuke za razvoj ključnih kompetencija, procijenite koliko bi vam bila potrebna kako bi ste postigli razvijanje učeničkih ključnih kompetencija.**

*Obiljležite jedno polje u svakom redu.*

|  |  |  |  |  |
| --- | --- | --- | --- | --- |
|  | Nije potrebno trenutno | Nizak stepen potrebe | Umjeren stepen potrebe | Visok stepen potrebe |
| Razumijevanje koncepta i okvira ključnih kompetencija kao osnove za cjeloživotno učenje |  |  |  |  |
| Kompetencije nastavnika za razvoj ključnih kometencija učenika: planiranje i paleta pristupa, metoda i oblika rada u službi izgradnje kompetencija kod učenika |  |  |  |  |
| Razvijanje kompetencija nastavnika za razvoj instrumenata za praćenje razvoja i procjenjivanje dostizanja ključnih kompetencija |  |  |  |  |

**Hvala Vam što ste učestvovali u ovom istraživanju. Vaši odgovori su nam veoma značajni!**

1. Dostupno na: <http://www.mps.gov.me/biblioteka/strategije> [↑](#footnote-ref-1)